Document ID: 32009R0643

32009R0643
L 191/53
SLUŽBENI LIST EUROPSKE UNIJE
22.07.2009.
UREDBA KOMISIJE (EZ) br. 643/2009
od 22. srpnja 2009.
o provedbi Direktive 2005/32/EZ Europskog parlamenta i Vijeća s obzirom na zahtjeve za ekološki dizajn kućanskih rashladnih uređaja
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu 2005/32/EZ Europskog parlamenta i Vijeća od 6. srpnja 2005. o uspostavi okvira za utvrđivanje zahtjeva za ekološki dizajn proizvoda koji koriste energiju i o izmjeni Direktive Vijeća 92/42/EEZ te direktiva 96/57/EZ i 2000/55/EZ Europskog parlamenta i Vijeća (1), a posebno njezin članak 15. stavak 1.,
nakon savjetovanja sa Savjetodavnim forumom za ekološki dizajn,
budući da:
(1)
Direktivom 96/57/EZ Europskog parlamenta i Vijeća od 3. rujna 1996. o zahtjevima za energetsku učinkovitost kućanskih električnih hladnjaka, zamrzivača i njihovih kombinacija (2) utvrđuju se odredbe u pogledu kućanskih rashladnih uređaja. Zahtjevi utvrđeni tom Direktivom, koji su se primjenjivali od 1999. su zastarjeli.
(2)
Sukladno Direktivi 2005/32/EZ Komisija utvrđuje zahtjeve za ekološki dizajn za proizvode koji koriste energiju, koji se prodaju i kojima se trguje u velikim količinama, te koji imaju značajan utjecaj na okoliš i nude značajan potencijal za unapređenje njihova utjecaja na okoliš bez prekomjernih troškova.
(3)
U prvoj alineji članka 16. stavka 2. Direktive 2005/32/EZ utvrđuje se da Komisija, u skladu s postupkom iz članka 19. stavka 3. i mjerilima iz članka 15. stavka 2., a nakon savjetovanja sa Savjetodavnim forumom za ekološki dizajn, može prema potrebi donijeti novu provedbenu mjeru u vezi s kućanskim rashladnim uređajima nakon stavljanja izvan snage Direktive 96/57/EZ.
(4)
Komisija je provela pripremnu studiju u kojoj je analizirala tehničke, ekološke i ekonomske aspekte rashladnih uređaja koji se obično koriste u kućanstvima. Studija je izrađena u suradnji s interesnim skupinama i zainteresiranim stranama iz Zajednice i trećih zemalja, a njezini su rezultati objavljeni na internetskim stranicama Komisije EUROPA.
(5)
Energetska učinkovitost apsorpcijskih hladnjaka i termoelektričnih rashladnih uređaja, poput mini rashlađivača pića, može se značajno poboljšati. Takve uređaje stoga treba uvrstiti u Uredbu.
(6)
Ekološki aspekti koji se u smislu ove Uredbe smatraju značajnima jesu potrošnja energije u fazi uporabe i značajke proizvoda dizajniranog da bi se osigurala za okoliš prihvatljiva upotreba kućanskih rashladnih uređaja od strane krajnjeg korisnika.
(7)
Pripremna studija pokazuje da nisu potrebni zahtjevi u pogledu ostalih parametara za ekološki dizajn navedenih u dijelu 1. Priloga I. Direktivi 2005/32/EZ.
(8)
Godišnja potrošnja električne energije proizvoda na koje se primjenjuje ova Uredba u Zajednici procijenjena je na 122 TWh u 2005., što odgovara ekvivalentu od 56 Mt CO2. Međutim, iako će se predviđena potrošnja energije kućanskih rashladnih uređaja do 2020. smanjiti, očekuje se da će se to smanjenje usporiti zbog zastarjelih zahtjeva i oznaka energije. Stoga se mogućnost ekonomične uštede energije neće ostvariti ako se ne uvedu daljnje mjere za ažuriranje postojećih zahtjeva za ekološki dizajn.
(9)
Učinkovitost potrošnje električne energije proizvoda na koje se primjenjuje ova Uredba moguće je postići primjenom postojećih javnih, troškovno učinkovitih tehnologija što vodi smanjenju kombiniranih troškova za nabavu i funkcioniranje tih proizvoda.
(10)
Ovom bi Uredbom trebalo osigurati da se na tržište brzo stave energetski učinkoviti proizvodi na koje se primjenjuje ova Uredba
(11)
Zahtjevi za ekološki dizajn ne smiju imati negativan učinak na funkcionalnost proizvoda sa stajališta krajnjeg korisnika te ne smiju negativno utjecati na zdravlje, sigurnost i okoliš. Posebno, prednosti smanjenja potrošnje električne energije tijekom faze uporabe trebale bi nadoknaditi bilo koji dodatni utjecaj na okoliš tijekom proizvodne faze proizvoda na koje se primjenjuje ova Uredba.
(12)
Postupnim bi se stupanjem na snagu zahtjeva za ekološkim dizajnom proizvođačima trebalo dati dovoljno vremena da izmijene dizajn proizvoda na koje se primjenjuje ova Uredba, ovisno o slučaju. Vremenski je okvir pojedinih faza potrebno utvrditi tako da se izbjegnu negativni učinci na djelovanje opreme prisutne na tržištu i da se uzme u obzir učinak na troškove krajnjih korisnika i proizvođača, a posebno malih i srednjih poduzeća, a da se pritom osigura pravovremeno postizanje ciljeva ove Uredbe.
(13)
Ocjenu sukladnosti i mjerenja odgovarajućih parametara proizvoda potrebno je obaviti koristeći se pouzdanim, točnim i ponovljivim metodama mjerenja te uzimajući u obzir najnovije općepriznate metode mjerenja koje, gdje je to moguće, uključuju usklađene standarde usvojene od strane europskih tijela za normizaciju navedenih u Prilogu I. Direktivi 98/34/EZ Europskog parlamenta i Vijeća od 22. lipnja 1998. o utvrđivanju postupka osiguravanja informacija u području tehničkih normi i propisa i pravila o uslugama informacijskog društva (3).
(14)
U skladu s člankom 8. Direktive 2005/32/EZ u ovoj je Uredbi potrebno navesti primjenljive postupke ocjene sukladnosti.
(15)
Radi lakše provjere sukladnosti proizvođači bi trebali dostaviti podatke u tehničkoj dokumentaciji iz priloga V. i VI. Direktivi 2005/32/EZ budući da se ti podaci odnose na zahtjeve utvrđene ovom Uredbom.
(16)
Osim pravno obvezujućih zahtjeva utvrđenih ovom Uredbom, potrebno je utvrditi okvirna mjerila za najbolje raspoložive tehnologije kako bi se osigurala šira dostupnost i lakši pristup informacijama o životnom ciklusu i učinku na okoliš proizvoda na koje se primjenjuje ova Uredba.
(17)
Direktivu 96/57/EZ trebalo bi stoga staviti izvan snage.
(18)
Mjere utvrđene u ovoj Uredbi u skladu su s mišljenjem Odbora osnovanog u skladu s člankom 19. stavkom 1. Direktive 2005/32/EZ,
DONIJELA JE OVU UREDBU:
Članak 1.
Predmet i područje primjene
1. Ovom se Uredbom utvrđuju zahtjevi za ekološki dizajn za stavljanje na tržište električnih kućanskih rashladnih uređaja kapaciteta do 1 500 litara koji se napajaju iz električne mreže.
2. Ova se Uredba primjenjuje na električne kućanske rashladne uređaje s mrežnim napajanjem uključujući i one koji se prodaju za nekućanske namjene ili za hlađenje neprehrambenih namirnica.
Primjenjuje se i na električne kućanske rashladne uređaje napajane iz mreže koji se mogu napajati i baterijski.
3. Ova se Uredba ne primjenjuje na:
(a)
rashladne uređaje koji se koriste prvenstveno ostalim izvorima energije osim električne energije, primjerice ukapljenim naftnim plinom (LPG), kerozinom i biodizelskim gorivima;
(b)
baterijske rashladne uređaje koji se na mrežu mogu priključiti preko ispravljača istosmjerne u izmjeničnu struju (AC/DC) koji se kupuju odvojeno;
(c)
rashladne uređaje izrađene po narudžbi u jednom primjerku, koji nisu ekvivalentni ostalim modelima rashladnih uređaja;
(d)
rashladne uređaje za primjenu u tercijarnom sektoru u kojima se uklanjanje hlađenih prehrambenih namirnica elektronski registrira putem senzora koji može podatke preko mrežnog priključka automatski prenijeti na daljinski upravljani sustav za knjigovodstvo;
(e)
uređaje čija primarna funkcija nije hlađenje hrane radi čuvanja, primjerice samostojeći automati za led ili automati za ohlađena pića.
Članak 2.
Definicije
Za potrebe ove Uredbe primjenjuju se definicije iz Direktive 2005/32/EZ primjenjuju se također i sljedeće definicije:
1.
„hrana” znači hrana, sastojci, pića, uključujući vino i ostale artikle prvenstveno namijenjene potrošnji, koje je potrebno hladiti na određenim temperaturama;
2.
„kućanski rashladni uređaj” znači izolirani ormar s jednim ili više odjeljaka, namijenjen hlađenju ili zamrzavanju hrane ili čuvanju rashlađene ili zamrznute hrane za neprofesionalne namjene, za čije hlađenje se koristi jedan ili više postupaka u kojima se troši energija, uključujući uređaje koji se prodaju kao kompleti za ugradnju koje sastavlja krajnji korisnik;
3.
„hladnjak” znači rashladni uređaj namijenjen čuvanju hrane s najmanje jednim odjeljkom pogodnim za čuvanje svježe hrane i/ili pića, uključujući vino;
4.
„kompresijski rashladni uređaj” znači rashladni uređaj u kojem se hlađenje provodi pomoću kompresora na motorni pogon;
5.
„apsorpcijski rashladni uređaj” znači rashladni uređaj u kojem se hlađenje provodi postupkom apsorpcije za koji se kao izvor energije koristi toplina;
6.
„hladnjak-zamrzivač” znači rashladni uređaj s najmanje jednim odjeljkom za svježu hranu i najmanje jednim odjeljkom pogodnim za zamrzavanje svježe hrane i čuvanje zamrznute hrane u uvjetima sustava čuvanja s trima zvjezdicama (odjeljak za zamrzavanje hrane);
7.
„ledenica” znači rashladni uređaj s jednim ili više odjeljaka pogodnih za čuvanje zamrznute hrane;
8.
„zamrzivač hrane” znači rashladni uređaj s jednim ili više odjeljaka pogodnih za zamrzavanje hrane s rasponom temperatura od temperature okoline do - 18 °C koji može služiti i za čuvanje zamrznute hrane u uvjetima sustava čuvanja s trima zvjezdicama; zamrzivač hrane može sadržavati i prostore i/ili odjeljke s dvjema zvjezdicama;
9.
„uređaj za čuvanje vina” znači rashladni uređaj koji nema drugih odjeljaka osim jednog ili više odjeljaka za vino;
10.
„višenamjenski uređaj” znači rashladni uređaj koji nema drugih odjeljaka osim jednog ili nekoliko višenamjenskih odjeljaka;
11.
„ekvivalentni kućanski rashladni uređaj” znači model kućanskog rashladnog uređaja koji je stavljen na tržište i koji ima jednaku bruto i korisnu zapremninu, jednake tehničke i radne karakteristike i učinkovitost, te jednake tipove odjeljaka kao i drugi model kućanskog rashladnog uređaja koji je isti proizvođač stavio na tržište pod različitom trgovačkom šifrom;
Dodatne definicije za potrebe priloga od II. do VI. navedene su u Prilogu I.
Članak 3.
Zahtjevi za ekološki dizajn
Opći zahtjevi za ekološki dizajn za kućanske rashladne uređaje unutar ove Uredbe utvrđeni su Prilogom II. točkom 1. Posebni zahtjevi za ekološki dizajn za kućanske rashladne uređaje unutar ove Uredbe utvrđeni su Prilogom II. točkom 2.
Članak 4.
Ocjena sukladnosti
1. Postupak ocjene sukladnosti iz članka 8. Direktive 2005/32/EZ jest unutarnji sustav pregleda dizajna iz Priloga IV. toj Direktivi ili sustav upravljanja iz Priloga V. toj Direktivi.
2. Za potrebe obavljanja ocjene sukladnosti iz članka 8. Direktive 2005/32/EZ tehnička dokumentacija mora sadržavati primjerak podataka o proizvodu u skladu s Prilogom III. točkom 2. i rezultatima izračuna utvrđenih Prilogom IV. ovoj Uredbi.
Kada su podaci uključeni u tehničku dokumentaciju za određeni kućanski rashladni uređaj dobiveni izračunom na temelju dizajna ili ekstrapolacijom ostalih odgovarajućih kućanskih rashladnih uređaja, ili i jednim i drugim, dokumentacija mora sadržavati detalje tog izračuna ili ekstrapolacije, ili i jednog i drugog te detalje testova koje provodi proizvođač kako bi potvrdio točnost provedenih izračuna. U takvim slučajevima dokumentacija također mora sadržavati popis svih drugih odgovarajućih modela kućanskih rashladnih uređaja kada su podaci uvršteni u tehničku dokumentaciju dobiveni na istoj osnovi.
Članak 5.
Postupak provjere za potrebe nadzora nad tržištem
Pri obavljanju nadzora nad tržištem iz članka 3. stavka 2. Direktive 2005/32/EZ za zahtjeve iz Priloga II. ovoj Uredbi, nadležna tijela država članica primjenjuju postupak provjere opisan u Prilogu V. ovoj Uredbi.
Članak 6.
Okvirna mjerila
Okvirna mjerila za najučinkovitije kućanske rashladne uređaje dostupne na tržištu u vrijeme donošenja ove Uredbe utvrđena su u Prilogu VI.
Članak 7.
Preispitivanje
Najkasnije pet godina nakon stupanja na snagu ove Uredbe, Komisija je preispituje u svjetlu tehnološkog napretka i rezultat tog preispitivanja dostavlja Savjetodavnom forumu za ekološki dizajn. Preispitivanje će naročito ocijeniti dozvoljena odstupanja pri verifikaciji iz Priloga V. i mogućnosti uklanjanja ili smanjenja vrijednosti korekcijskih faktora iz Priloga IV.
Najkasnije dvije godine nakon stupanja na snagu ove Uredbe, Komisija će ocijeniti potrebu da se usvoje posebni zahtjevi za ekološki dizajn za uređaje za čuvanje vina.
Članak 8.
Stavljanje izvan snage
Direktiva 96/57/EZ stavlja se izvan snage od 1. srpnja 2010.
Članak 9.
Stupanje na snagu
1. Ova Uredba stupa na snagu dvadesetog dana od dana objave u Službenom listu Europske unije.
2. Opći zahtjevi za ekološki dizajn navedeni u točki 1. stavku 1. Priloga II. primjenjuju se od 1. srpnja 2010.
Opći zahtjevi za ekološki dizajn navedeni u točki 1. stavku 2. Priloga II. primjenjuju se od 1. srpnja 2013.
Posebni zahtjevi za ekološki dizajn za indeks energetske učinkovitosti navedeni u točki 2. Priloga II. primjenjuju se u skladu s rokovima utvrđenim u tablicama 1. i 2. Priloga II.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 22. srpnja 2009.

Labels: 7
1
14
20